Propunere de DECIZIE A CONSILIULUI privind poziția care urmează a fi adoptată de Uniunea Europeană în cadrul Comitetului mixt instituit în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor în ceea ce privește modificarea anexei III la acord privind recunoașterea reciprocă a calificărilor profesionale /* COM/2015/076 final - 2015/0040 (NLE) */





EXPUNERE DE MOTIVE 1. CONTEXTUL PROPUNERII În 1999, Comunitatea Europeană și statele membre ale acesteia au încheiat cu Elveția un acord bilateral privind libera circulație a persoanelor (a se vedea JO L 114, 30.4.2002, p. 6). Acordul a intrat în vigoare la 1 iunie 2002. În continuare, a fost încheiat un protocol în vederea extinderii acordului pentru a include cele 10 state membre care au aderat la UE în 2004 (a se vedea JO L 89, 28.3.2006, p. 30). Un al doilea protocol a fost încheiat în vederea extinderii acordului pentru a include Bulgaria și România (a se vedea JO L 124, 20.5.2009, p. 53). Acordul a fost încheiat pentru o durată inițială de șapte ani, care a expirat la 31 mai 2009. După referendumul din Elveția din 8 februarie 2009, acordul a fost reînnoit pentru o perioadă nedeterminată. În pofida rezultatelor referendumului din Elveția din 9 februarie 2014 privind imigrația în masă, acordul este încă în vigoare. Articolul 9 și anexa III la acord se referă la recunoașterea calificărilor profesionale. Anexa III enumeră actele adoptate de UE în acest domeniu, care sunt relevante pentru relațiile cu Elveția. Articolul 18 din acord prevede că orice modificare adusă anexei III se adoptă printr-o decizie a Comitetului mixt UE-Elveția, instituit prin articolul 14 din acord. Anexa III a fost modificată ultima dată prin Decizia nr. 2/2011 a Comitetului mixt UE-Elveția (a se vedea JO L 277, 22.10.2011, p. 20). Această modificare a avut ca obiectiv principal să alinieze acordul cu Directiva 2005/36/CE a Parlamentului European și a Consiliului din 7 septembrie 2005 privind recunoașterea calificărilor profesionale (a se vedea JO L 255, 30.9.2005, p. 22). Anexele la această directivă au fost ele însele modificate de mai multe ori de la adoptarea Deciziei nr. 2/2011. Prin urmare, anexa III trebuie actualizată pentru a ține seama de aceste modificări. În special, anexa III la acord trebuie modificată pentru a putea integra următoarele elemente: – adoptarea Regulamentului (UE) nr. 623/2012 de modificare a anexei II la Directiva 2005/36/CE (a se vedea JO L 180, 12.7.2012, p. 9); – notificarea, de către Regatul Unit, a modificărilor privind asociațiile și organizațiile profesionale enumerate în anexa I la Directiva 2005/36/CE. Aceste modificări sunt evidențiate în Comunicarea Comisiei intitulată Notificarea asociațiilor sau organizațiilor profesionale care îndeplinesc condițiile prevăzute la articolul 3 alineatul (2), enumerate în anexa I la Directiva 2005/36/CE (a se vedea JO C 182, 23.6.2011, p. 1); – cinci comunicări ale Comisiei care actualizează anexa V la acord, pentru a se ține seama de titlurile profesionale suplimentare sau de modificările aduse titlurilor existente, precum și de modificările referitoare la titlurile de calificare acceptate și/sau la autoritățile care eliberează aceste titluri, notificate de statele membre. Aceste comunicări au fost publicate la 24 iunie 2011 (JO C 183, p. 1), la 16 decembrie 2011 (JO C 367, p. 5), la 14 august 2012 (JO C 244, p. 1), la 21 decembrie 2012 (JO C 396, p. 1) și la 28 iunie 2013 (JO C 183, p. 4); – evoluțiile recente din Elveția în ceea ce privește calificările profesionale necesare pentru anumite profesii din domeniul sănătății și al asistenței medicale. Elveția a solicitat să se aducă mai multe completări și modificări anexei III la acord. Aceste completări și modificări se referă la domeniul oncologiei medicale, al geneticii medicale și al medicinei interne, precum și al îngrijirii la nivel de asistent medical și obstetrice. Ar trebui remarcat faptul că modificările menționate aici, care au fost incluse în totalitate în proiectul alăturat de revizuire a anexei III, trebuie să fie efectuate pentru a se ține seama de adaptările de ordin tehnic care afectează situația actuală în statele membre (părțile contractante). Acestea nu reprezintă inițiative noi. 2. ELEMENTELE JURIDICE ALE PROPUNERII Proiectul de decizie a Comitetului mixt cuprinde trei articole. Articolul 1 prevede că anexa III la acord trebuie adaptată în conformitate cu anexa la prezenta decizie. Articolul 2 prevede că decizia va fi în egală măsură autentică în toate limbile oficiale ale UE. Articolul 3 stabilește dispoziții privind intrarea în vigoare a deciziei. Anexă: anexa III revizuită. 3. IMPLICAȚII BUGETARE Prezenta propunere nu are implicații asupra bugetului Uniunii. 2015/0040 (NLE) Propunere de DECIZIE A CONSILIULUI privind poziția care urmează a fi adoptată de Uniunea Europeană în cadrul Comitetului mixt instituit în temeiul Acordului dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor în ceea ce privește modificarea anexei III la acord privind recunoașterea reciprocă a calificărilor profesionale CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 218 alineatul (9), coroborat cu articolele 46, 53 și 62, având în vedere propunerea Comisiei Europene, întrucât: (1) Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor[1] (denumit în continuare „acordul”) a fost semnat la 21 iunie 1999 și a intrat în vigoare la 1 iunie 2002. (2) Articolul 14 din acord instituie Comitetul mixt UE-Elveția. În conformitate cu articolul 18 din acord, modificările aduse anexei III (Recunoașterea reciprocă a calificărilor profesionale) se adoptă printr-o decizie a Comitetului mixt. (3) În vederea asigurării în continuare a unei aplicări coerente și corecte a actelor legislative ale UE și a evitării unor dificultăți administrative și, eventual, juridice, este necesar să se modifice anexa III la acord pentru a se lua în considerare noile acte legislative ale Uniunii la care acordul nu se referă în prezent. (4) Prin urmare, poziția Uniunii în cadrul Comitetului mixt UE-Elveția ar trebui să se bazeze pe proiectul de decizie atașat, ADOPTĂ PREZENTA DECIZIE: Articolul 1 Poziția care urmează să fie adoptată de Uniune în cadrul Comitetului mixt UE-Elveția instituit în temeiul articolului 14 din Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor în ceea ce privește modificarea anexei III (Recunoașterea reciprocă a calificărilor profesionale) se bazează pe proiectul de decizie a Comitetului mixt UE-Elveția care figurează în anexa la prezenta decizie. Reprezentanții Uniunii din cadrul Comitetului mixt pot accepta modificări minore ale proiectului de decizie, fără a mai fi necesară o nouă decizie a Consiliului. Articolul 2 După adoptare, decizia Comitetului mixt se publică în Jurnalul Oficial al Uniunii Europene. Articolul 3 Prezenta decizie intră în vigoare la data adoptării. Adoptată la Bruxelles, Pentru Consiliu, Președintele [1] JO L 114, 30.4.2002, p. 6. ANEXĂ proiect de DECIZIE NR. 2/2014 A COMITETULUI MIXT UE-ELVEȚIA instituit prin articolul 14 din Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor din 21 iunie 1999 de modificare a anexei III la acord privind recunoașterea reciprocă a calificărilor profesionale COMITETUL MIXT, având în vedere Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor (denumit în continuare „acordul”), în special articolele 14 și 18, întrucât: (1) Acordul a fost semnat la 21 iunie 1999 și a intrat în vigoare la 1 iunie 2002. (2) Anexa III (Recunoașterea reciprocă a calificărilor profesionale) la acord a fost modificată ultima dată prin Decizia nr. 2/2011 a Comitetului mixt UE-Elveția[1] și ar trebui actualizată pentru a lua în considerare noile acte juridice adoptate ulterior de Uniunea Europeană și de Elveția. ADOPTĂ PREZENTA DECIZIE: Articolul 1 Anexa III (Recunoașterea reciprocă a calificărilor profesionale) la acord se modifică în conformitate cu anexa la prezenta decizie. Articolul 2 Prezenta decizie se întocmește în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, textele fiind egal autentice. Articolul 3 Prezenta decizie intră în vigoare în prima zi a celei de a doua luni următoare adoptării sale de către Comitetul mixt UE-Elveția. Adoptată la Bruxelles, […] Pentru Comitetul mixt, Președintele ANEXĂ Anexa III la Acordul dintre Comunitatea Europeană și statele membre ale acesteia, pe de o parte, și Confederația Elvețiană, pe de altă parte, privind libera circulație a persoanelor se modifică după cum urmează: 1. La titlul „SECȚIUNEA A: ACTE LA CARE SE FACE TRIMITERE”, la punctul 1a se adaugă următoarele liniuțe: - Regulamentul (UE) nr. 623/2012 al Comisiei din 11 iulie 2012 de modificare a anexei II la Directiva 2005/36/CE a Parlamentului European și a Consiliului privind recunoașterea calificărilor profesionale (JO L 180, 12.7.2012, p. 9); - Comunicarea Comisiei – Notificarea asociațiilor sau organizațiilor profesionale care îndeplinesc condițiile prevăzute la articolul 3 alineatul (2), enumerate în anexa I la Directiva 2005/36/CE (JO C 182, 23.6.2011, p.1); - Comunicarea Comisiei – Notificare a titlurilor de calificare – Directiva 2005/36/CE privind recunoașterea calificărilor profesionale (Anexa V) (JO C 183, 24.6.2011, p. 1); - Comunicarea Comisiei – Notificare a titlurilor de calificare – Directiva 2005/36/CE privind recunoașterea calificărilor profesionale (Anexa V) (JO C 367, 16.12.2011, p. 5); - Comunicarea Comisiei – Notificarea titlurilor de calificare – Directiva 2005/36/CE privind recunoașterea calificărilor profesionale (Anexa V) (JO C 244, 14.8.2012, p. 1); - Comunicare a Comisiei – Notificare a titlurilor de calificare – Directiva 2005/36/CE privind recunoașterea calificărilor profesionale (anexa V) (JO C 396, 21.12.2012, p. 1); - Comunicare a Comisiei – Notificare a titlurilor de calificare – Directiva 2005/36/CE privind recunoașterea calificărilor profesionale (Anexa V) (JO C 183, 28.6.2013, p. 4); - Comunicarea Comisiei – Notificare a titlurilor de calificare – Directiva 2005/36/CE privind recunoașterea calificărilor profesionale (Anexa V) (JO C 301, 17.10.2013, p. 1). 2. Punctul 1g se completează cu următoarele rubrici medicale: Țară || Denumire Oncologie medicală Durata minimă a studiilor: 5 ani Elveția || Medizinische Onkologie Oncologie médicale Oncologia medica Țară || Denumire Genetică medicală Durata minimă a studiilor: 4 ani Elveția || Medizinische Genetik Génétique médicale Genetica medica 3. La punctul 1g, denumirea rubricii medicale „Medicină internă” se înlocuiește cu următorul text: Țară || Denumire Medicină internă Durata minimă a studiilor: 5 ani Elveția || Allgemeine Innere Medizin Médecine interne générale Medicina interna generale 4. La punctul 1i, se adaugă următorul sistem de studii: Țară || Titlu de calificare || Organismul care eliberează titlul de calificare || Titlu profesional || Dată de referință Elveția || 3. Diplomierte Pflegefachfrau HF, diplomierter Pflegefachmann HF || Höhere Fachschulen, die staatlich anerkannte Bildungsgänge durchführen || Pflegefachfrau, Pflegefachmann || 1 iunie 2002 || Infirmière diplômée ES, infirmier diplômé ES || Ecoles supérieures qui proposent des filières de formation reconnues par l’ État || Infirmière, infirmier || || Infermiera diplomata SSS, infermiere diplomato SSS || Scuole specializzate superiori che propongono dei cicli di formazione riconosciuti dallo Stato || Infermiera, infermiere || 5. La punctul 1m, tabelul se înlocuiește cu următorul text: Țară || Titlu de calificare || Organismul care eliberează titlul de calificare || Titlu profesional || Dată de referință Elveția || 1. Diplomierte Hebamme || Schulen, die staatlich anerkannte Bildungsgänge durchführen || Hebamme || 1 iunie 2002 || Sage-femme diplômée || Écoles qui proposent des filières de formation reconnues par l'État || Sage-femme || || Levatrice diplomata || Scuole che propongono dei cicli di formazione riconosciuti dallo Stato || Levatrice || || 2. [Bachelor of Science [Name of the UAS] in Midwifery] « Bachelor of Science HES-SO de Sage-femme » (Bachelor of Science HES-SO in Midwifery) « Bachelor of Science BFH Hebamme » (Bachelor of Science BFH in Midwifery) « Bachelor of Science ZFH Hebamme » (Bachelor of Science ZHAW in Midwifery) || Schulen, die staatlich anerkannte Bildungsgänge durchführen Scuole che propongono dei cicli di formazione riconosciuti dallo Stato || Hebamme Sage-femme Levatrice || 1 iunie 2002 [1] JO L 277, 22.10.2011, p. 20.